作者:柳宗元
標題:構法華寺西亭
內容:竄身楚南極，山水窮險艱。步登最高寺，蕭散任疏頑。西垂下鬥絕，欲似窺人寰。反如在幽谷，榛翳不可攀。命童恣披翦，葺宇橫斷山。割如判清濁，飄若升雲間。遠岫攢眾頂，澄江抱清灣。夕照臨軒墮，棲鳥當我還。菡萏溢嘉色，篔簹遺清斑。神舒屏羈鎖，志適忘幽孱。棄逐久枯槁，迨今始開顏。賞心難久留，離念來相關。北望間親愛，南瞻雜夷蠻。置之勿複道，且寄須臾閑。